Gonkongdagi auksionda qadimgi Xitoy qadahi 37,7 mln dollarga sotildi

Sun sulolasi davriga oid qadimgi Xitoy san’ati namunasi — mo‘yqalam yuvishga mo‘ljallangan qadah Gonkongdagi Sotheby’s auksionida rekord darajadagi 37,7 million dollarga sotildi. Bu haqda “Interfaks” xabar bermoqda.

Auksion uyi vakillari qadah Xitoy sopol buyumlari rekordini yangilaganini ma’lum qildi. Ilgarigi rekord 2014-yili o‘rnatilgan edi — o‘shanda Min sulolasi davriga oid qadah 36 million dollarga sotilgan edi.
Qadahning boshlang‘ich narxi ekspertlar tomonidan 10,2 million dollarga baholangan edi. Ammo kimoshdi savdosi 20 daqiqa davom etdi — noma’lum xaridor telefon qilib, yuqorida ko‘rsatilgan summani taklif qildi.